Cosatu maak sy stem dik | News24
Cosatu maak sy stem dik
Sharon Steyn van die Noord-Kaapse Kamer van Koophandel en ­Nywerheid (Nokki) teken ’n beswaarskrif terwyl Anele Gxoyiya, Cosatu se Noord-Kaapse sekretaris, toekyk. Foto’s: Charné Kemp
Duisende lede van die vakverbond Cosatu en die Suid-Afrikaanse Kommunisteparty het Woensdag (27/09) aan stakings oor die Noord-Kaap heen deelgeneem.
Dit was deel van ’n landwye staking teen staatskaping, korrupsie en werkverliese in Suid-Afrika.
Charné Kemp berig dat Cosatu sy stem dik gemaak het omdat Sylvia Lucas, Noord-Kaapse premier, nog nie sy twee vorige beswaarskrifte beantwoord het nie.
Lucas het beloof dat sy dié keer sou antwoord en probeer om die griewe op te los.
Anele Gxoyiya, Cosatu se ­Noord-Kaapse sekretaris, was ook woedend omdat amptenare van die departement van mynwese “weer nie opgedaag het om ons beswaarskrif te ontvang nie”.
Cosatu het in sy beswaarskrif versoek dat alle groot Noord-Kaapse tenders aan maatskappye uit die Vrystaat, ­KwaZulu-Natal en Noordwes, waar die sogenaamde premiersliga gedy, ondersoek word.
Onafhanklike forensiese ondersoeke moet in die departemente van openbare werke, samewerkende regering, gesondheid en sport, kuns en kultuur gedoen word, word daar geëis. Die “probleme” in laasgenoemde departemente moet dringend opgelos word.
Daar is ook gevra dat die polisie die aanstelling van ’n senior bestuurder wat met korrupsie verbind is, ondersoek, asook dat diegene wat staatsbates misbruik en tenders aan vriende toestaan, aangekla word.